Na temelju članka 34. stavka 1. Zakona o komunalnom gospodarstvu („Narodne novine“ broj 68/18, 110/18. i 32/20 – Odluka Ustavnog suda Republike Hrvatske) i članka 30. Statuta Općine Kloštar Podravski („Službeni glasnik Koprivničko – križevačke županije“ broj 4/21), Općinsko vijeće Općine Kloštar Podravski na \_\_\_ sjednici održanoj \_\_\_\_\_\_\_\_\_ 2022. godine, donijelo je

**ODLUKU**

**o povjeravanju obavljanja komunalnih djelatnosti na području Općine Kloštar Podravski**

**Članak 1.**

Ovom Odlukom povjerava se obavljanje komunalnih djelatnosti na području Općine Kloštar Podravski.

**Članak 2.**

Obavljanje komunalnih djelatnosti na području Općine Kloštar Podravski povjerava se trgovačkom društvu KOMUNALNO KP d.o.o. iz Kloštra Podravskog, kralja Tomislava 2, OIB:22839285286 u kojem Općina Kloštar Podravski ima većinski udio (u daljnjem tekstu: Isporučitelj komunalne usluge).

 **Članak 3.**

Isporučitelju komunalne usluge povjerava se obavljanje sljedećih:

1. komunalne djelatnosti kojima se osigurava održavanje komunalne infrastrukture:
2. održavanje nerazvrstanih cesta,
3. održavanje javnih površina na kojima nije dopušten promet motornim vozilima,
4. održavanje javnih zelenih površina,
5. održavanje građevina, uređaja i predmeta javne namjene,
6. održavanje groblja i krematorija unutar groblja,
7. održavanje čistoće javnih površina,
8. održavanje javne rasvjete,
9. uslužne komunalne djelatnosti:
10. usluge ukopa pokojnika.

**Članak 4.**

Obavljanje komunalnih djelatnosti iz članka 3. ove Odluke povjeravaju se Isporučitelju komunalne usluge na neodređeno vrijeme.

**Članak 5.**

Isporučitelj komunalne usluge obavlja povjerene komunalne djelatnosti na temelju zakonskih i drugih propisa, ove Odluke i drugih akata.

Isporučitelj komunalne usluge u cijelosti je odgovoran za izvršenje povjerenih komunalnih djelatnosti a prilikom izvršavanja pojedinih poslova dužan je poštivati pravila struke te poduzimati sve mjere s ciljem osiguranja ljudi, objekata i imovine od mogućih štetnih posljedica.

 Isporučitelj komunalne usluge dužan je, po pozivu općinskog načelnika Općine Kloštar Podravski, dostaviti izvješće o obavljanju komunalnih djelatnosti za prethodnu godinu.

**Članak 6.**

Međusobna prava i obveze između Isporučitelja komunalne usluge i Općine Kloštar Podravski, za obavljanje povjerenih komunalnih djelatnosti kojima se osigurava održavanje komunalne infrastrukture, uredit će se ugovorima.

Ugovor iz stavka 1. ovog članka sklapa se za kalendarsku godinu, u pravilu nakon donošenja Proračuna za iduću godinu.

 Ugovorom iz stavka 1. ovog članka uređuje se naročito:

 1. opis i opseg poslova održavanja,

2. jedinične cijene za izvođenje ugovorenih radova,

3. iznos sredstava određen za izvođenje ugovorenih radova,

4. način izvješćivanja o izvedenim radovima,

5. način kontrole izvedenih radova,

6. način plaćanja izvedenih radova.

**Članak 7.**

Isporučitelj komunalne usluge koji obavlja povjerene uslužne komunalne djelatnosti, u svrhu obavljanja tih djelatnosti, donosi opće uvjete isporuke komunalne usluge i sklapa s korisnikom usluge ugovor o isporuci komunalne usluge.

**Članak 8.**

Danom stupanja na snagu ove Odluke prestaje važiti Odluka o povjeravanju dijela komunalnih djelatnosti trgovačkom društvu KOMUNALNO KP d.o.o. (KLASA:021-05/16-01/07, URBROJ:2137/16-16-1 od dana 6. srpnja 2016. godine).

**Članak 9.**

Ova Odluka stupa na snagu osmog dana od dana objave u „Službenom glasniku Koprivničko – križevačke županije“.

**OPĆINSKO VIJEĆE**

**OPĆINE KLOŠTAR PODRAVSKI**

**KLASA:**

**URBROJ:**

**Kloštar Podravski,**

**PREDSJEDNICA:**

**Marija Šimunko**

**OBRAZLOŽENJE**

**I. PRAVNA OSNOVA ZA DONOŠENJE ODLUKE**

Pravna osnova za donošenje Odluke o povjeravanju obavljanja komunalnih djelatnosti nalazi se u članku 34. Zakona o komunalnom gospodarstvu („Narodne novine“ broj 68/18, 110/18. i 32/20 – Odluka Ustavnog suda Republike Hrvatske) u kojem je određeno da predstavničko tijelo jedinice lokalne samouprave donosi odluku o povjeravanju obavljanja komunalnih djelatnosti trgovačkom društvu.

**II. OCJENA STANJA**

U Općini Kloštar Podravski na snazi je Odluka o povjeravanju dijela komunalnih djelatnosti trgovačkom društvu KOMUNALNO KP d.o.o. (KLASA:021-05/16-01/07, URBROJ:2137/16-16-1 od dana 6. srpnja 2016. godine).

Navedena Odluka donesena je na temelju tada važećeg Zakona o komunalnom gospodarstvu.

Novi Zakon o komunalnom gospodarstvu („Narodne novine“ broj 68/18, 110/18. i 32/20 – Odluka Ustavnog suda Republike Hrvatske), koji je stupio na snagu 4. kolovoza 2018. godine, bitno podrobnije uređuje pitanja bitna za organizaciju i rad spomenutog trgovačkog društva.

 Pa tako, na temelju članka 34. Zakona o komunalnom gospodarstvu, novitet je da trgovačko društvo obavlja komunalne djelatnosti na temelju odluke o povjeravanju obavljanja komunalnih djelatnosti koju donosi predstavničko tijelo jedinice lokalne samouprave.

Obavljanje komunalnih djelatnosti može se povjeriti trgovačkom društvu u kojem jedinica lokalne samouprave odnosno više njih u slučaju zajedničke organizacije obavljanja komunalne djelatnosti, ima sve udjele odnosno dionice.

**III. PRIJEDLOG ODLUKE**

 U članku 34. stavku 2. Zakona o komunalnom gospodarstvu propisan je sadržaj odluke o povjeravanju obavljanja komunalnih djelatnosti trgovačkom društvu.

Odluka sadrži:

1. tvrtku društva kojem se povjerava obavljanje komunalne djelatnosti,

 2. komunalne djelatnosti čije se obavljanje povjerava,

 3. rok na koji se povjerava obavljanje komunalnih djelatnosti,

 4. obveze društva prema osnivaču.

 AD.1. Predloženom je Odlukom određeno da se obavljanje komunalnih djelatnosti na području Općine Kloštar Podravski obavlja KOMUNALNO KP d.o.o. iz Kloštra Podravskog, kralja Tomislava 2, OIB:22839285286, u kojem Općina Kloštar Podravski ima većinski udio. Sve udjele u trgovačkom društvu KOMUNALNO KP d.o.o. imaju jedinice lokalne samouprave što je u skladu s člankom 35. Zakona o komunalnom gospodarstvu.

Ad.2. Kako novi Zakon o komunalnom gospodarstvu razlikuje komunalne djelatnosti kojima se osigurava održavanje komunalne infrastrukture i uslužne komunalne djelatnosti, tako su i u predloženoj Odluci po navedenom kriteriju podijeljene komunalne djelatnosti koje se povjeravaju.

Trgovačkom društvu KOMUNALNO KP d.o.o. povjerava se obavljanje svih djelatnosti iz članka 22. Zakona o komunalnom gospodarstvu, a iz članka 24. istog Zakona povjeravaju se komunalne djelatnosti ukopa pokojnika.

**IV. FINANCIJSKA SREDSTVA POTREBNA ZA PROVEDBU OVE ODLUKE**

Za provedbu ove Odluke planirana su redovna financijska sredstva u Proračunu Općine Kloštar Podravski za 2022. godinu za obavljanje komunalnih djelatnosti kojima se osigurava održavanje komunalne infrastrukture i uslužne djelatnosti.

 **V. PRIJEDLOG ODLUKE**

Prijedlog Odluke o povjeravanju obavljanja komunalnih djelatnosti na području Općine Kloštar Podravski utvrdio je Jedinstveni upravni odjel Općine Kloštar Podravski te ga je uputio općinskom načelniku Općine Kloštar Podravski na nadležni postupak.

**PROČELNICA OPĆINE:**

**NATAŠA MARTINČEVIĆ**